אנדראש שיף

אנדראש שיף (בהונגרית: Schiff András; בודפשט, 21 בדצמבר 1953) הוא פסנתרן ומנצח הונגרי-יהודי-בריטי, שזכה במספר פרסים חשובים.

==קורות חיים==
אנדרש שיף, 2012

שיף נולד בבודפשט והחל ללמוד נגינה בפסנתר בגיל חמש אצל אֵרְזֶ'בֶּט ודאס. בהמשך למד באקדמיה למוזיקה ע"ש ליסט בבודפשט בכיתות של פאל קדושה ופרנץ ראדוש ואצל ג'ורג' מלקולם בלונדון. הוא ערק מהונגריה בעת מסע קונצרטים בארצות הברית בשנת 1979 והוא אזרח בריטי מאז 2001. אנדראש שיף נשוי לכנרת יואוקו שיוקאבה, ומתגורר בלונדון ובפירנצה.

בשנת 1999 הקים תזמורת קאמרית מזדמנת, שכינה בשם "קאפלה אנדראה בארקה", שם שמקורו בתרגום שמו הגרמני לאיטלקית - פירוש המילים בארקה ושיף הוא "סירה", או "אוניה". שיף הופיע כמנצח עם כמה תזמורות חשובות, ובכלל זה הופעות סדירות עם תזמורת פילהרמוניה בלונדון והתזמורת הקאמרית של אירופה.

שיף הוא אחד מגדולי הפרשנים ליצירות באך, מוצרט ושומאן. הקלטותיו הרבות לחברת דקה כוללות את מכלול הסונאטות של מוצרט ושוברט והרבה מיצירות המקלדת של באך, כמו גם מכלול קונצ'רטי לפסנתר של מוצרט עם הקאמרטה אקדמיקה זלצבורג בניצוח שאנדור וג. הקלטותיו לחברת טלדק כוללות את מכלול הקונצ'רטי לפסנתר של בטהובן עם התזמורת הסקסונית הממלכתית של דרזדן בניצוח ברנרד הייטינק. לחברת ECM הקליט שיף יצירות משל יאנאצ'ק ושאנדור ורש, וכן ערך הקלטות חיות של כל הסונאטות לפסנתר של בטהובן באולם טונהאלה בציריך (מחזור בטהובן זכה בפרס מבקרי המוזיקה האיטלקים על שם פרנקו אביאטי). שיף הגיש בלונדון סדרת רסיטלים מוסברים של מכלול הסונאטות של בטהובן. הקלטותיו החיות לחברת ECM כוללות גם פרטיטות של באך ואת וריאציות גולדברג. עוד הקליט לידר של בטהובן ושוברט עם פטר שראייר וצ'צ'יליה ברטולי ואת שלושת הקונצ'רטי של בארטוק.

אנדראש שיף ערך את האצבוע למהדורה החדשה של הפסנתר המושווה של באך (שיצאה לאור ב-2006) וכן סיפק את האצבוע ואת הקדנצות החסרות להוצאה חדשה של הקונצ'רטי לפסנתר של מוצרט (החל ב-2007).

בשנת 2011 גילה המוזיקולוג והמנצח כריסטופר הוגווד דרך מקרה בארכיון של אוניברסיטת פרינסטון יצירה לא נודעת שברהמס חיבר בגיל 20 והקדיש למארחו, מוזיקאי גרמני מגטינגן, בשנת 1853, כאשר ביקר בעיר לרגל הופעות עם הכנר אדוארד רמניי. את תווי היצירה הקצרה, בת שתי דקות, כתב לצד דברי תודתו בספר האורחים של המוזיקאי, שם מונצחות גם יצירותיהם של מלחינים אחרים, כאות תודה על האירוח. נושא היצירה שימש כעבור 12 שנים לפרק הסקרצו של שלישיית הקרן של ברהמס. בראיון ב-BBC אמר אנדראש שיף על היצירה, שאותה הוא עתיד לנגן בביצוע הבכורה העולמי שלה, כי היא נושאת אופי אלתורי, על אף הוראות הביצוע הכלולות בה, והוא רואה בה את אחד האינטרמצי של ברהמס. היצירה, על אף מידותיה המיניאטוריות, שלמה ועומדת בפני עצמה. ברהמס תיאר אותה כ"אלגרו און פוקו אג'יטאטו" ("אלגרו, עם נופך התרגשות").

שיף מנגן בפסנתר בזנדורפר, שאותו הוא מבכר על פני הסטיינוויי המקובל יותר בשימוש, ובמידת האפשר לוקח אותו עמו במסעותיו. כמו כן הקליט את מוצרט על פיאנו-פורטה אותנטי. הוא הופיע ברסיטל מיצירות בטהובן על הפסנתר של המלחין, ברודווד משנת 1817.

כיום משמש בתפקיד אמן הבית של התזמורת הפילהרמונית הישראלית.

== השקפות פוליטיות ==
שיף נתן פומבי לדעותיו בנושאים פוליטיים באוסטריה ולאחר מכן בהונגריה. ב-1 בינואר 2011 פרסם מכתב ב"וושינגטון פוסט" ובו העלה את השאלה אם "הונגריה מוכנה וראויה לקבל על עצמה" את הנשיאות המתחלפת של מועצת האיחוד האירופי, כפי שעשתה אותו יום, בגלל "גזענות, אפליה נגד בני רומה, אנטישמיות, שנאת זרים, שוביניזם ולאומנות ריאקציונית", ו"חוקי התקשורת האחרונים" (חוקי התקשורת החדשים שהעבירה ממשלתו של ויקטור אורבן). ב-16 בינואר 2011 אמר שיף ל"פרנקפורטר אלגמיינה צייטונג" כי בימים אלה הוא פרסונה נון גראטה בהונגריה וקרוב לוודאי שלעולם לא יחזור להופיע "או אפילו לבקר" שם. ב-17 בינואר חבר למנצח אדם פישר ולעוד שישה אנשי רוח ואמנים הונגרים בפרסום מכתב גלוי "לאמני אירופה והעולם", בו יצאו במחאה על "גזענות נגד בני רומה, עם הומופוביה ועם אנטישמיות" ואמרו כי "חירות התקשורת, האמנויות והאמנים וחירותם של אלה היכולים לפעול ביעילות הרבה ביותר נגד מגמות כאלה מקוצצת יותר ויותר." המכתב הופיע בגרמנית ובאנגלית, ולווה בדברי תמיכה של דניאל בארנבוים.

== פרסים ואותות הוקרה ==
*הגיע למקום הרביעי בתחרות פסנתר בינלאומית ע"ש צ'ייקובסקי במוסקבה לשנת 1974
*הגיע לגמר בתחרות פסנתר בינלאומית בלידס לשנת 1975
*פרס גראמי לביצוע סולני מצטיין (ללא תזמורת): הסוויטות האנגליות של באך (פרסי גראמי לשנת 1990)
*מדליה לזכר קלאודיו אראו לשנת 1994
*פרס קושוט לשנת 1996
*פרס המוזיקה על-שם לאוני סונינג לשנת 1997
*פרס באך מטעם האקדמיה המלכותית למוזיקה/קרן קוהן לשנת 2007
*מדליית ויגמור הול
*תואר עמית כבוד מטעם האקדמיה למוסיקה ולמחול בירושלים לשנת 2013

== קישורים חיצוניים ==

<div style="direction: ltr;">
* [http://music.guardian.co.uk/classical/page/0,,1943867,00.html Andras Schiff: Beethoven Lecture-recitals at Wigmore Hall, London]
* [http://www.npr.org/programs/pt/features/schiff.html National Public Radio Article] 
* [http://www.npr.org/templates/story/story.php?storyId=16318118 In Concert on National Public Radio]
* [http://www.pittsburghsymphony.org/pghsymph.nsf/bios/Andr%C3%A1s+Schiff Andras Schiff biography at the Pittsburgh Symphony]
</div>
* 
* 

===ביקורות על הופעותיו בישראל===
* 
* 
* 
* 
* 
; כיתות אמן
* [http://www.youtube.com/watch?v=wk-iqxqixhY כיתת אמן של שיף על הסונטה אופוס 111 מאת בטהובן], YouTube
* [http://www.youtube.com/watch?v=iawFhdqJTPM&feature=relmfu כיתת אמן של שיף על שוברט], YouTube

==הערות שוליים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פסנתרנים יהודים הונגרים
קטגוריה:פסנתרנים יהודים בריטים
קטגוריה:נגנים יהודים בריטים
קטגוריה:נגנים יהודים הונגרים
קטגוריה:מנצחים יהודים בריטים
קטגוריה:מנצחים יהודים הונגרים
קטגוריה:מוזיקאים יהודים הונגרים
קטגוריה:מוזיקאים יהודים בריטים
קטגוריה:בוגרי האקדמיה למוזיקה ע"ש פרנץ ליסט
קטגוריה:יהודים זוכי פרס קושוט
קטגוריה:זוכי פרס לאוני סונינג למוזיקה
קטגוריה:בודפשט: אישים
קטגוריה:התזמורת הפילהרמונית הישראלית
קטגוריה:יהדות בודפשט
קטגוריה:הונגרים שנולדו ב-1953
קטגוריה:בריטים שנולדו ב-1953